ཞེས་གནས་འདིར་སྒྲུབ་པ་མཛད་ནས་མགུར་དབྱངས་གསུངས་པའི་མཚན་མོར་མལ་ལམ་དུ་རིན་པོ་ཆེ་སྣ་ཚོགས་ལས་གྲུབ་པའི་ངོ་མཚར་ལྷ་ཡི་ཁང་བཟང་ཞིག་ཏུ།རིན་པོ་ཆེའི་ཁྲི་ཆེན་ཞིག་གི་སྟེང་ན་བུད་མེད་མཛེས་མ་དར་ཚོན་སྣ་ལྔའི་རྒྱན་གྱིས་སྤྲས་པའི་དཔོན་མོ་ཚུལ་དུ་བཞུགས་པ་དང་།བུ་དང་བུ་མོ་གཞོན་ནུ་མང་པོས་བསྐོར་ནས་དགའ་སྟོན་དང་གླུ་གར་རོལ་མོ་སྣ་ཚོགས་ཀྱིས་ལོངས་སུ་སྤྱོད་པར་གདའ་བ་འདི་ཡང་ཀླུ་སྨན་མཚོ་རྒྱལ་ཞེས་གནས་ཀྱི་བདག་མོ་ཡིན་པར་སེམས།ཁྱད་པར་དུ་ཁོ་བོས་ཉེ་ལམ་བརྩམས་ཤིང་པར་དུ་སྐྲུན་ཏེ་འགྲེམ་སྤེལ་རྒྱས་པར་ཡོང་བའི་རྨ་ཡུལ་རོང་བོ་བློན་ཆོས་ཀྱི་གདུང་རབས་དོན་ལྡན་ཚངས་པའི་སྒྲ་དབྱངསཞེས་བྱ་བ་ལས།ས་བཅུའི་དབང་ཕྱུག་ཆེན་པོ་ཡུལ་སྐྱོང་རྨ་རྒྱལ་སྦོམ་རའི་གནས་ཀྱི་བཀོད་པ་རགས་བསྡུས་ཀུན་གསལ་འཕྲུལ་གྱི་མེ་ལོངདང་།དཔལ་འཁོར་ལོ་སྡོམ་པའི་ཕོ་བྲང་གནས་ཆེན་བྲག་དཀར་སྤྲེལ་རྫོང་གི་གནས་ཡིག་ཤེལ་དཀར་ཕྲེང་བ་ངོ་མཚར་ལྷ་ཡི་རོལ་དབྱངསསོགས་ཞིབ་ཏུ་བཀོད་ཟིན་མོད།འོན་ཀྱང་གྱི་ལིང་གཏེར་སྟོན༧བདེ་ཆེན་འཇིགས་མེད་རྡོ་རྗེ་དཔལ་བཟང་པོའི་ཞལ་སྔ་ནས།ལྷ་ཆེན་རྨ་རྒྱལ་སྦོམ་ར་དང་།གནས་ཆེན་བྲག་དཀར་སྤྲེལ་རྫོང་།མཚོ་སྙིང་མ་ཧཱ་དེ་ཝ་སོགས་གནས་ཆེན་གསུམ་གྱི་གནས་ཡིག་ཆ་ཚང་བ་ཞིག་མཆིས་ཏེ།མ་སེམས་ཅན་ཐམས་ཅད་ཀྱིས་བལྟས་ན་མིག་དབང་གི་བདུད་རྩི་དང་།བཀླགས་ན་སྨྲ་སྒོའི་མཛེས་རྒྱན།ཉན་ན་རྣ་བའི་གསོས་སུ་འགྱུར་པ་ཞིག་ཡོང་ན་ལྷག་པར་བསམ་གྱིས་མ་ཁྱབ་པ་རེད་ཅེས་ཐུགས་འདུན་སྨོན་ལམ་གྱི་འབྲས་བུ་ཡང་དུས་གཅིག་ཏུ་སྨིན་ནས།ཆབ་འགག་བཀྲ་དར་ཐང་རིང་མོའི་སྔགས་དགོན་ཆུ་བར་ནོར་བུའི་གླིང་གི་ལོ་རྒྱུས་བྱུང་བ་ངོ་མཚར་པདྨའི་དགའ་ཚལ་ཞེས་བྱ་བའི་གོ་སྐབས་འདི་ལ་བསྟུན་ནས།ཁོང་གིས་དངོས་སུ་ཕུལ་བའི་ཨྱོན་བསམ་གཏན་གླིང་བས་ཉམས་སྣང་བཞིན་མཛད་པའིམཚོ་སྔོན་མ་ཧཱ་དེ་ཝའི་གནས་ཡིགཧ་ཅང་དཀོན་ཞིང་བྱིན་རླབས་ཆེ་བ་འདི་ཡང་ཇི་བཞིན་བཀོད་པ་སྟེ།